Na podlagi 135. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22, – ZZNŠPP, 141/22, 158/22 – ZDoh-2AA in 71/23, v nadaljevanju ZOFVI) so člani upravnega odbora šolskega sklada Srednje šole za gostinstvo in turizem Radenci sprejeli

**PRAVILA O DELOVANJU ŠOLSKEGA SKLADA**

**SREDENJE ŠOLE ZA GOSTINSTVO IN TURIZEM RADENCI**

1. **SPLOŠNE DOLOČBE**
2. **člen**

S temi pravili se določijo naloge upravnega odbora šolskega sklada, način delovanja šolskega sklada, postopek in kriteriji za dodelitev sredstev iz šolskega sklada.

1. **NALOGE UPRAVNEGA ODBORA IN NAČIN DELOVANJA ŠOLSKEGA SKLADA**
2. **člen**

**(naloge upravnega odbora)**

Upravni odbor šolskega sklada Srednje šole za gostinstvo in turizem Radenci:

* sprejema pravila delovanja šolskega sklada,
* določa kriterije za dodeljevanje sredstev iz šolskega sklada,
* odloča o porabi sredstev iz šolskega sklada,
* spoštuje varstvo osebnih podatkov na podanih vlogah,
* do konca meseca septembra, v sodelovanju z ravnateljico in svetom staršev, pripravi letni program dela za tekoče šolsko leto, v katerem predvidi višino razpoložljivih sredstev, prioritetne potrebe in namen porabe sredstev,
* do konca meseca oktobra, glede na prejete vloge, sprejme letni finančni načrt za tekoče šolsko leto,
* do konca meseca januarja sprejme zaključni račun sklada za preteklo koledarsko leto ter ga do konca meseca februarja, v obliki finančnega poročila, predloži svetu šole in svetu staršev,
* redno spremlja finančno poslovanje šolskega sklada,
* odloča ali podaja mnenja o predlogih staršev, učiteljev ali sveta šole za nakup nadstandardne opreme ali plačila storitev, namenjenih zviševanju standarda pouka in ostalih šolskih dejavnosti, iz sredstev šolskega sklada,
* skrbi za promocijo sklada,
* se dogovarja za sodelovanje, sponzorstvo in donatorstvo,
* sodeluje pri organizaciji prireditev, namenjenih zbiranju sredstev za sklad,
* obravnava mnenja in predloge sveta staršev in odloča o njih,
* oblikuje predloge in pobude svetu šole za izvedbo posameznih projektov oziroma nalog, ki presegajo namen in naloge sklada,
* odloča o morebitnih pritožbah staršev v zvezi z delovanjem šolskega sklada,
* opravlja druge pristojnosti po zakonu.
1. **člen**

**(seje upravnega odbora)**

Seja upravnega odbora šolskega sklada se skliče najmanj dvakrat letno oziroma v skladu s programom dela.

Seje sklicuje in vodi predsednik upravnega odbora šolskega sklada.

Seja se lahko skliče tudi na pobudo članov upravnega odbora.

Upravni odbor na sejah o predlogih glasuje javno ter odloča z večino glasov vseh članov.

Vloge se obravnavajo anonimno.

Člani upravnega odbora šolskega sklada lahko pooblastijo predsednika upravnega odbora, da v primeru večinskega soglasja na seji prisotnih članov k posameznim sklepom, kljub nedoseganju potrebne udeležbe, naknadno pridobi soglasje odsotnih članov. Z naknadno veljavnostjo posameznega sklepa se pisno seznani vse člane upravnega odbora.

O poteku in sklepih sej upravnega odbora se vodijo zapisniki, ki jih podpisujeta predsednik in tajnik oziroma zapisnikar.

Zapisniki sej upravnega odbora in sprejeti sklepi se hranijo v arhivu šole.

1. **člen**

**(program dela)**

Upravni odbor šolskega sklada vsako šolsko leto pripravi program dela, v katerem določi namen porabe sredstev za posamezno šolsko leto.

Program dela se med šolskim letom lahko spremeni, če tako odloči upravni odbor šolskega sklada.

1. **POSTOPEK IN KRITERIJI ZA DODELITEV SREDSTEV IZ ŠOLSKEGA SKLADA**
2. **člen**

**(spremembe in dopolnila)**

Upravni odbor lahko, po potrebi, spreminja oziroma dopolnjuje kriterije ter pravila o porabi sredstev iz šolskega sklada.

Spremembe se zapišejo v Letnem programu dela šolskega sklada.

1. **člen**

**(vloga za dodelitev sredstev iz šolskega sklada)**

Vloga za dodelitev denarne pomoči iz sredstev šolskega sklada je priloga teh Pravil in je dostopna na spletni strani šole, v svetovalni službi in v tajništvu šole.

Vlogo se, z vsemi potrebnimi dokazili, lahko odda osebno šolski svetovalni službi, ali v tajništvu šole oziroma se pošlje po pošti na naslov Srednja šola za gostinstvo in turizem Radenci, Mladinska ulica 5, 9252 Radenci, s pripisom: “za šolski sklad”.

Vlogo se odda enkrat letno za potrebe vseh dejavnosti tekočega šolskega leta, in sicer najkasneje do vključno 15. oktobra.

Starši lahko za pomoč zaprosijo tudi med šolskim letom, če se jim socialni položaj spremeni. V tem primeru mora biti vloga oddana najkasneje teden dni pred izvedbo dejavnosti, za katero prosijo za pomoč.

Prosilci morajo v roku 30 dni obvestiti šolo o vsaki spremembi socialnega položaja družine, ki bi lahko vplivala na upravičenost do prejemanja denarne pomoči iz sredstev šolskega sklada.

Oddana vloga še ne zagotavlja, da je prosilec upravičen do denarne pomoči iz sredstev šolskega sklada. O upravičenosti do denarne pomoči odloča upravni odbor za vsakega prosilca posebej, na podlagi pravil in kriterijev, proračunske zmogljivosti šolskega sklada ter vseh razpoložljivih informacij o socialnem položaju družine.

1. **člen**

**(dokazila)**

Vlagatelj mora ob izpolnjeni vlogi predložiti ustrezna dokazila:

* fotokopijo zadnje odločbe o otroškem dodatku, ki jo izda Center za socialno delo.

Zraven tega pa še lahko:

* potrdilo o neto osebnem dohodku za zadnje tri mesece,
* potrdilo o brezposelnosti,
* potrdilo o višini denarnega nadomestila za čas brezposelnosti, izdano s strani Zavoda Republike Slovenije za zaposlovanje,
* izjavo starša, ki ni zaposlen in ne prejema denarnega nadomestila, da je brez lastnih dohodkov, ki bi vplivali na socialni položaj družine,
* veljavno odločbo o prejemanju denarne pomoči, ki jo izda Center za socialno delo,
* potrdilo o zdravstvenem stanju, izdano s strani osebnega zdravnika ali zdravniške komisije, v kolikor gre za dolgotrajnejšo bolezen v družini,
* pisno izjavo o dolgotrajnejših socialnih problemih ali drugih posebnostih v družini (veliko število otrok, samohranilstvo, sprememba števila družinskih članov, smrt v družini, neizplačilo plač, naravne ali druge nesreče …).
1. **člen**

**(kriteriji za dodelitev sredstev)**

Kriterij za dodelitev sredstev je višina povprečnega mesečnega dohodka na družinskega člana.

Sredstva se lahko dodelijo tudi v primeru drugih socialnih razmer v družini (brezposelnost, dolgotrajna bolezen ali invalidnost, naravne ali druge nesreče, smrt v družini, trenutna materialna stiska ipd.).

Natančno opredeljeni Kriteriji za dodelitev sredstev so priloga teh Pravil.

1. **člen**

**(sredstva za nadstandardni program)**

Upravni odbor lahko odobri sredstva za izvajanje nadstandardnega programa, kamor sodijo raziskovalni tabori, nagradni izleti, podpora delu različnih šolskih skupin in interesnih dejavnosti, podpora delu z nadarjenimi dijaki ipd.

Mentor dejavnosti za sredstva zaprosi na vlogi, ki je priloga teh Pravil.

1. **PREHODNE IN KONČNE DOLOČBE**
2. **člen**

Ta Pravila pričnejo veljati z dnem 27. 9. 2024 in veljajo do preklica.

Radenci, 26. 9. 2024

 Predsednica upravnega odbora

 šolskega sklada,

 Janja Žalik Jerebič